
РЕШЕНИЕ

№ 59 / 23.06.2011 г.

ПРОТОКОЛ № 8 / 23.06.2011 г.


ОТНОСНО: Статут на Музей на Възраждането и национално-освободителните борби „Иларион Макариополски” гр. Елена


Началото на музейното дело в град Елена е поставено още през 1902 г. През 1925 г. съществуващият в град Елена комитет „Иларион Макариополски” прави настойчив опит да обяви родната къща на Макариополски за музей. През 1936 г. по повод откриване на училището – паметник „Иларион Макариополски” е уредена първата стойностна музейна сбирка. През май 1953 г. е открита първата експозиция на Музея на Възраждането „Иларион Макариополски”. Това е началото на музея като институция. 
Днес музеят представя историята на Елена и района в няколко експозиции. Неговата дейност е определена като Музей на Възраждането и национално освободителните борби с художествен отдел с решение на Комитет за култура от 1968 г.
Родната къща на Иларион Макариополски е уредена /жилищния етаж/ като типична за еленския бит от епохата на Възраждането. В приземния етаж е представена експозиция „Християнско изкуство – 10-19 век” и експозиция „Петко Ю. Тодоров”. В сградата на класното училище „Даскалоливница” е уредена експозицията „Елена през епохата на Възраждането” и експозицията „Християнско изкуство 18-19 век”. В сградата на Камбуровия хан е разположена етнографската експозиция, представяща материалния бит и култура на населението от еленския край.
Църквата „ Св. Никола” е безспорно емблематична забележителност на Елена. През 1987 г. бе завършена нейната реставрация и тя е експонирана и открита. В Гуневата къща се помещава администрацията на музея, като приземния етаж е хранилище за музейни експонати. Като хранилище се използва и втория етаж от реставрираната от музея стопанска сграда на Попниколовата къща.
През 1965 г. е открит Художествения отдел на музея в къщата на П. Ю. Тодоров. Той представя живопис, графика и скулптура от различни периоди на българското изкуство. След реституцията на къщата остава проблема за подслоняване на този отдел в подходяща среда и неговото експониране. 
Съгласно чл.28, ал.1 от Закона за културното наследство държавните, регионалните и общинските музеи са културни и научни институти, които се създават, управляват, финансират, преобразуват и закриват при условията и реда на този закон и на Закона за закрила и развитие на културата. Законът за закрила и развитие на културата регламентира реда за създаване на държавни, регионални и общински културни институти и частни културни организации, като им дава статут на самостоятелни юридически лица. Този им статут е регламентиран с разпоредбата на чл.4, ал.2 от Закона за закрила и развитие на културата, съгласно който културните институти:
1. определят самостоятелно своите задачи и структура, съобразно предмета на дейността си;
1. могат да извършват допълнителни дейности, включително и стопански, свързани с основните, като получените допълнителни средства остават в културния институт, който ги е реализирал;
1. могат да събират държавни такси за извършването на услуги и за издаването на документи и дубликати в размери, определени с тарифа на Министерския съвет, като 50 на сто от постъпленията остават в съответния културен институт, а останалата част се внася във фонд „Култура”.
 Музей на Възраждането и национално-освободителните борби „Иларион Макариополски” гр. Елена не притежава статут на самостоятелно юридическо лице. 
 Във връзка с гореизложеното, на основание чл. 21, ал. 1, т. 23 от Закона за местното самоуправление и местната администрация, във връзка с чл. 28, ал.1, чл. 41, ал.1 от Закона за културното наследство и чл.4, ал. 2 от Закона за закрила и развитие на културата, ОБЩИНСКИ СЪВЕТ – ЕЛЕНА


РЕШИ:

1. Предоставя статут на самостоятелно юридическо лице на общински културен институт - Музей на Възраждането и национално-освободителните борби „Иларион Макариополски” гр. Елена.
2. Определя Музей на Възраждането и национално-освободителните борби „Иларион Макариополски” гр. Елена като второстепенен разпоредител с бюджетни кредити с отделна бюджетна сметка и самостоятелен баланс, считано от 01.01.2012 година.

